बूढासुब्बा गोल्डकप चैत्र २६ गतेदेखि
अन्तर्राष्ट्रिय आमन्त्रण बुढासूब्बा गोल्डकप प्रतियोगिताको २३औं संस्करण आगामी चैत अन्तिम साता हुने भएको छ । आयोजक धरान फुटबल क्लबले बुधबार धरानमा पत्रकार सम्मेलन गर्दै चैत २६ गतेदेखि वैशाख ३ गतेसम्म प्रतियोगिता सञ्चालन गर्ने जानकारी दिएको हो ।
सुनसरी — अन्तर्राष्ट्रिय आमन्त्रण बुढासूब्बा गोल्डकप प्रतियोगिताको २३औं संस्करण आगामी चैत अन्तिम साता हुने भएको छ । आयोजक धरान फुटबल क्लबले बुधबार धरानमा पत्रकार सम्मेलन गर्दै चैत २६ गतेदेखि वैशाख ३ गतेसम्म प्रतियोगिता सञ्चालन गर्ने जानकारी दिएको हो ।०५५ सालदेखि नियमित सञ्चालन हुँदै आए पनि कोरोना महामारीको कारण ०७७ सालको प्रतियोगिता भने रोकिएको थियो । यसपटक भने कोरोना महामारी क्रमश: शिथिल हुँदै गएकाले फुटबल प्रतियोगिताको तयारी सुरु गरेको आयोजक क्लबका अध्यक्ष किशोर राईले बताए ।अध्यक्ष राईका अनुसार धरान–१६ स्थित रंगशालामा हुने प्रतियोगितामा आयोजक टिमसहित ८ टिम सहभागी हुने छन् । उनकाअनुसार प्रतियोगितामा काठमाडौंमा हालै सम्पन्न भएको शहिद स्मारक लिगको उत्कृष्ट ३ वटा टिम सहभागी हुने छन् भने भारतका २ वटा क्लब र मोफसलका अन्य २ उत्कृष्ट क्लब पनि प्रतियोगितामा सहभागी गराउने तयारी भइरहेको छ । प्रतियोगिताको कुल पुरस्कार राशि १८ लाख १५ हजार रुपैयाँ रहेको छ । आयोजक क्लबका महासचिव प्रताप तामाङका अनुसार उपाधि विजेताले ट्रफी र मेडलसँगै नगद १० लाख रुपैयाँ पाउनेछ । उपविजेताले नगद ५ लाख रुपैयाँ र उत्कृष्ट खेलाडीले नगद १ लाख ५० हजार रुपैयाँ पाउने छन् ।प्रत्येक खेलको म्यान अफ द म्याचले नगद १० हजार रुपैयाँ, प्रतियोगिताको सर्वाधिक गोलकर्ताले नगद २० हजार रुपैयाँ, उत्कृष्ट डिफेन्स, उत्कृष्ट गोलकिपर, उत्कृष्ट मिडफिल्डर, उत्कृष्ट स्ट्राइकर र उत्कृष्ट प्रशिक्षकले जनही नगद १५ हजार रुपैयाँ पुरस्कार पाउनेछन् । 